Людміла Макарына-Кібак

**Людміла Эдуардаўна Макарына-Кібак** (нар. 1967, Хвойнікі, Гомельская вобласьць, цяпер Беларусь) — лекарка-навукоўца і дзяржаўная дзяячка Беларусі.

Доктарка мэдычных навук (2017) і прафэсарка. Кіраўніца Рэспубліканскага навукова-практычнага цэнтру отарыналярынгалёгіі (да 2016 году). Дэпутатка Палаты прадстаўнікоў Беларусі 6-га і 7-га скліканьняў (зь 2016 году) ад Грушаўскай акругі ў Маскоўскім раёне Менску. Узначальвала ў Палаце прадстаўнікоў Пастаянную камісію аховы здароўя, фізычнай культуры, сямейнай і моладзевай палітыкі.

## Жыцьцяпіс
Нарадзілася ў сям'і токара 6-га разраду і машыннай вышывальніцы, якая працавала дома. Рана навучылася лічыць, таму адну адпускалі ў краму зь 5 гадоў. Разам са старэйшым братам дапамагала маці ў абразаньні нітак, пасьля чаго з 6 гадоў адвозіла на прадпрыемства торбу з вышыўкай, каб здаць і атрымаць новую партыю. Заняла 1-е месца на Гомельскай абласной алімпіядзе па фізыцы. Два гады запар займала 1-е месца на Рэспубліканскай алімпіядзе сачыненьняў. Скончыла музычную школу ў Хвойніках і 9 гадоў займалася ў танцавальным гуртку. Была сакратаркай камітэту камсамолу школы і сяброўкай бюро Хвойніцкага раённага камітэту камсамолу. Пры канцы 10-й клясы зьбіралася паступаць на журналістыку ва Ўнівэрсытэт сяброўства народаў у Маскве (Расейская СФСР). Але дзядзька, які працаваў загаднікам біяхімічнай лябараторыі крыві ў Брагіне, пераканаў паступіць у Гарадзенскі мэдычны інстытут, бо ўсе землякі ехалі паступаць у Горадню. Усе 5 курсаў ВНУ хадзіла на гурток па гінэкалёгіі. У 1990 годзе скончыла Гарадзенскі дзяржаўны мэдычны інстытут па спэцыяльнасьці «лекарская справа». Працавала отарыналярынгалягіняй у Берасьцейскай абласной лякарні.

У 1998 годзе пасьля інтэрнатуры ў загадніка аддзяленьня Ўладзімера Якімука стала загадніцай отарыналярынгалягічнага аддзяленьня лякарні і галоўнай пазаштатнай отарыналярынгалягіняй Берасьцейскай вобласьці. У выніку пад яе кіраўніцтвам сталі працаваць 32 лекары ў Берасьці і 310 у Берасьцейскай вобласьці. У 2006 годзе абараніла кандыдацкую дысэртацыю пра насавыя крывацёкі на прапанову мужа, які працавай у лякарні анэстэзіёлягам-рэаніматолягам. У 2007 годзе заняла пасаду галоўнай лекаркі Рэспубліканскай лякарні паталёгіі слыху, голасу і маўленьня, якую пераўтварылі ў Рэспубліканскі навукова-практычны цэнтар отарыналярынгалёгіі. Адначасна стала галоўнай пазаштатнай отарыналярынгалягіняй Беларусі. Пад яе кіраўніцтвам працавала звыш 1200 отарыналярынголягаў. Лякарня была базай катэдры Беларускай мэдычнай акадэміі пасьлядыплёмнай адукацыі. На пасадзе галоўнай лекаркі лякарні дадала катэдру Беларускага дзяржаўнага мэдычнага ўнівэрсытэту, дзе выкладала, і запрасіла намесьнікамі лекараў з навуковымі ступенямі. У 2009 годзе паступіла ў Акадэмію кіраваньня пры прэзыдэнце Беларусі, якую скончыла ў 2011-м па спэцыяльнасьці «дзяржаўнае кіраваньне сацыяльнай сфэрай». Тамсама засталася выкладаць на катэдры сацыяльнай палітыкі і ідэалёгіі. 25 красавіка 2010 году абралася ў Менскі гарадзкі Савет дэпутатаў. Стала галоўнай рэдактаркай навуковага часопісу «Отарыналярынгалёгія. Усходняя Эўропа». 3 кастрычніка 2017 году пасьля 10 гадоў напісаньня абараніла доктарскую дысэртацыю па тэме «Хранічны эпітымпана-антральны гнойны сярэдні атыт: дыягностыка, лячэньне і мэдычная рэабілітацыя». Выдала 143 навуковыя працы. Мела 10 патэнтаў. На 2022 год працягвала працаваць лекаркай у Рэспубліканскім навукова-практычны цэнтры отарыналярынгалёгіі. Таксама была сяброўкай экспэртнай рады ў Найвышэйшай атэстацыйнай камісіі Беларусі.

## Дэпутатка Палаты прадстаўнікоў
11 верасьня 2016 году абралася дэпутаткай Палаты прадстаўнікоў Беларусі 6-га скліканьня ад Грушаўскай акругі № 99 у Маскоўскім раёне Менску. 13 кастрычніка 2016 году заняла пасаду старшыні Пастаяннай камісіі аховы здароўя, фізычнай культуры, сямейнай і моладзевай палітыкі, а таксама ўвайшла ў склад Рады Палаты прадстаўнікоў. Стала сяброўкай 2-х працоўных групаў Нацыянальнага сходу Беларусі па супрацы з замежнымі парлямэнтамі — Бэльгіі і Ўзбэкістану. Уваходзіла ў суполку грамадзкага аб’яднаньня «Белая Русь» у Палаце прадстаўнікоў.

17 лістапада 2019 году пераабраралася ў Палату прадстаўнікоў 7-га скліканьня ад Грушаўскай акругі № 98. Стала сяброўкай дэпутацыі Нацыянальнага сходу Беларусі ў Парлямэнцкім сходзе Саюзу Беларусі і Расеі, дзе займала пасаду намесьніцы старшыні Камісіі сацыяльнай і моладзевай палітыкі, навукі, культуры і гуманітарных пытаньняў. Была сяброўкай 4-х працоўных групаў Нацсходу Беларусі па супрацы з замежнымі парлямэнтамі — Бэльгіі, Казахстану, Паўднёвай Карэі і Эгіпту. Адказвала за законапраект, прыняты ў 2-м чытаньні на прапанову Савету міністраў Беларусі 19 лістапада 2020 году «Аб зьмяненьні законаў у пытаньнях аховы здароўя і аказаньні псыхалягічнай дапамогі». У дзень ухваленьня законапраекту Людміла Макарына-Кібак зьвярнула ўвагу на главу пра інфарматызацыю: «пачне функцыянаваць цэнтралізаваная інфармацыйная сыстэма, сфармуецца адзіны архіў. У законапраекце прапісана, якія зьвесткі будуць уносіцца на кожнага пацыента. Акрамя таго, кожны пацыент зможа заходзіць у асабісты інфармацыйны кабінэт і глядзець інфармацыю аб стане свайго здароўя, аналізы, эпікрызы».

## Сям’я
* Бацькі жылі ў Менску.
* Муж — анэстэзіёляг-рэаніматоляг Берасьцейскай абласной лякарні.
* Сын — Андрэй Макарын-Кібак, хірург. Кандыдат мэдычных навук (2020). На 2020 год быў загаднікам апэрацыйнага блёку Рэспубліканскага навукова-практычнага цэнтру отарыналярынгалёгіі.
* Дачка (на 3 гады маладзейшая за Андрэя) працавала афтальмалягіняй у Берасьці.
* Старэйшы ўнук нарадзіўся ў 2017 годзе.

## Крыніцы

## Вонкавыя спасылкі
* 

Катэгорыя:Нарадзіліся ў Хвойніках
Катэгорыя:Беларускія жанчыны
Катэгорыя:Выпускнікі Гарадзенскага дзяржаўнага мэдычнага ўнівэрсытэту
Катэгорыя:Беларускія лекары
Катэгорыя:Выпускнікі Акадэміі кіраваньня пры прэзыдэнце Рэспублікі Беларусь
Катэгорыя:Выдатнікі аховы здароўя Беларусі
Катэгорыя:Жанчыны-палітыкі
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 6-га скліканьня
Катэгорыя:Жанчыны-навукоўцы
Катэгорыя:Дактары мэдычных навук
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 7-га скліканьня
Катэгорыя:Узнагароджаныя Ганаровай граматай Нацыянальнага сходу Рэспублікі Беларусь